钦定古今图书集成/方舆汇编/职方典/第1065卷 > 延平府建置沿革考 府县志合载
## 钦定古今图书集成/方舆汇编/职方典/第1065卷 > 延平府建置沿革考 府县志合载

本府

秦隶闽中郡。汉为东冶县地，建安初，始分候官之北置南平县，即今府地也。吴永安三年，属建安郡。东晋太元四年，改为延平县。隋属闽州，复改属建安郡。唐武德元年，为建、福、汀三州地，三年，置延平军。五代伪闽改为延平镇，寻置镡州。晋开运二年，南唐兵拔镡州，复以为镇。明年，改为剑州，辖县三：延平富沙，剑浦。“刘汉仍为剑州，辖县六：延平、富沙、尤溪、沙县、剑浦、顺昌。宋太平兴国四年，为南剑州，以建州之将乐来属，省延平、富沙二县，领县五：剑浦、将乐、尤溪、沙县、顺昌。至雍熙二年，隶福建路。元至元十五年，改南剑州为路，属福建行中书省。至正末，陈友定据而守之。明洪武二年，取延平路，改为延平府，属福” 建布政司，领县五。景泰三年置永安县。嘉靖十四年析尤溪又置大田，辖县七。

皇清因之。

南平县：〈附郭。〉

本汉会稽郡地。吴置南平县，属建安郡。晋曰延平县。五代时，改为延平镇，寻改永平镇。王延政改为龙津县。晋开运二年，南唐改县曰“剑浦。” 宋仍之。元大德中，改为南平。明仍旧。

皇清因之。

将乐县

本汉建安地。吴永安三年，始析建安之校乡置将乐县，属建安郡。晋隆安三年，析县之西乡为绥安县。义熙元年，又改为绥城县。隋开皇十二年，并入邵武县，隶抚州。唐武德五年，复析邵武仍为将乐县，亦隶抚州。五代晋开运中，伪闽为镡州。南唐复为县，属建州。宋太平兴国四年，始属南剑州。元为将乐县，隶延平路。明仍旧。

皇清因之。

大田县

在府治西南。本尤溪县地。明嘉靖十四年，割尤溪县一十四都、永安县一都、漳州府漳平县一里十社、泉州府德化县黄认一团，凡四十图地，置县曰“大田。”

皇清因之。

沙县

本汉南平县地。晋太和四年，析其南乡置沙戍。刘宋元嘉中，始置沙村县。隋改为沙县，寻废。唐武德四年，复置，隶建州，后省入建安县。永徽六年，复置，大历十二年改隶汀州。五代南唐及宋、元、明俱属延平。

皇清因之。

尤溪县

本晋延平县之山洞。唐开元二十二年，经略使唐修忠招谕其民高㐲，请以千户入版籍。二十九年，始开拓，置尤溪县，隶福州。五代晋开运二年，南唐灭闽，取其地为制置镇。又三年，割隶剑州。宋、元仍旧。明隶延平府。

皇清因之。

顺昌县

本汉建安地。唐贞观三年，以东隅二乡置将水口，为蠲科镇。景福二年，改为将水镇，寻改为永顺场，隶建州。五代汉乾祐元年，南唐始置顺昌县，隶剑州。宋熙宁三年，割剑浦县交溪乡益之。元、明隶延平。

皇清因之。

永安县

本沙、尤二县地。明正统十四年，沙尤寇邓茂、七平以其地险远，难于控制。景泰三年始析沙县新岭以南与尤溪县宝山以西地置县，曰《永安》。

皇清因之